<div class="itemFullText">

Γράφει η Δήμητρα Καρατώλου, HR Passport

Περιοδικό Netweek, 03/2011

Η καθημερινή συνεργασία με έναν micromanager και η αντιμετώπιση macro προκλήσεων, δημιουργεί συναισθήματα θυμού και απογοήτευσης που μπορεί να οδηγήσουν ακόμα και σε παραίτηση ή σε βεβιασμένη επαγγελματική μετακίνηση.

Αν καλείστε να διαχειριστείτε έναν/μία micromanager:
<ul>
	<li>Δείξτε ενσυναίσθηση, αναγνωρίζοντας την ανασφάλεια ως βαθύτερη αιτία. Φροντίζετε να καθησυχάζετε αυτό το φόβο με τη συμπεριφορά σας; Ή μήπως έχετε μπει, συνειδητά και μη, σε ψυχολογία αναμέτρησης δυνάμεων;</li>
	<li>Δημιουργήστε με δική σας πρωτοβουλία διαδικασίες τακτικής ενημέρωσης. Αν βρείτε έναν work-smart-not-hard και παράλληλα κατατοπιστικό τρόπο, και οι δυο πλευρές θα απολαμβάνετε περισσότερη ηρεμία.</li>
	<li>Ζητήστε τη συμβουλή του/της micromanager. Και να έχετε μια ήδη διαμορφωμένη άποψη, αντικαταστήστε το ! με ;. Δηλαδή αντί: «Να κάνουμε αυτό!» προτείνετε «Πώς σας ακούγεται να κάναμε αυτό...;» Περνάτε το μήνυμά σας, τονώνοντας και την αυτοπεποίθηση του «τελικού» decision maker.</li>
	<li>Αξιοποιήστε την επιλεκτική ακοή με μια διάθεση αντίστροφης ψυχολογίας. Παρακάμψτε πιθανή γκρίνια και κρατήστε τις χρήσιμες πληροφορίες, χωρίς να αφήνετε τον εαυτό σας να το πάρει προσωπικά.</li>
	<li>Παρατηρήστε τις πιο συχνές αιτίες έκρηξης. Τι πραγματικά ενοχλεί και πώς μπορείτε να δράσετε προληπτικά;</li>
	<li>Χαμογελάστε και βάλτε χιούμορ στις καταστάσεις. Είναι μεταδοτικό!</li>
</ul>
Αν, μετά την άσκηση αυτογνωσίας του προηγούμενου τεύχους, διαπιστώσατε ότι είστε ένας/ μία micromanager:
<ul>
	<li>Παρατηρήστε πότε εντείνεται η ανάγκη σας για micromanagement. Με ποιους ανθρώπους; Σε ποιες εργασίες; Για ποιο λόγο;</li>
	<li>Θυμηθείτε πώς νιώθατε, όταν εσείς ήσασταν «θύμα» micromanagement. Ποιες συμπεριφορές σας κούραζαν;</li>
	<li>Αντιθέτως, παρατηρήστε άλλους managers που λειτουργούν πολύ πιο φιλελεύθερα. Πώς διοικούν την ομάδα τους; Πώς διασφαλίζουν το αποτέλεσμα;</li>
	<li>Καταγράψτε όσα έχετε εσείς οι ίδιοι να κερδίσετε, και πρακτικά και ψυχικά, αν απεμπλακείτε από τις καθημερινές εργασίες που έχετε επωμιστεί οικειοθελώς.</li>
</ul>
Ο πειραματισμός με νέες συμπεριφορές μας κάνει συχνά να πηγαίνουμε από το άσπρο στο μαύρο. Μην ανησυχείτε, η διάθεση αυτοβελτίωσης θα φέρει και την επιθυμητή απόχρωση του γκρίζου.

</div>