Από παιδί θυμάμαι τη μητέρα μου να λέει αυτή τη φράση στα τέλη του καλοκαιριού. Η συνέχεια είναι λίγο-πολύ γνωστή σε όλους μας: αγορά σάκας και κασετίνας ( ή έξυπνο marketing των γονιών μας για το «πόσο καλή είναι ακόμα η περσινή σάκα!»), αϋπνίες πριν την πρώτη μέρα (εμ, κάποιο «κουσούρι» θα άφηναν τα παιχνίδια μέχρι τα μεσάνυχτα), ξύπνημα με το ζόρι και απόρριψη με γκρίνια των ρούχων που είχαμε διαλέξει το προηγούμενο βράδυ, αγιασμός με παράλληλο κους κους, συνήθως ο παλιός καλός διπλανός μας στο θρανίο, νέοι δάσκαλοι, νέα βιβλία και σιγά-σιγά όλα έμπαιναν σε σειρά.

Ως παιδιά η προσαρμογή μας στο σχολείο γινόταν σταδιακά. Τις δυο πρώτες μέρες καθόλου δουλειά για το σπίτι (ναι!) , την τρίτη-τέταρτη μέρα λίγη επανάληψη (χμ...), τη δεύτερη εβδομάδα άνοιγμα νέων βιβλίων και ασκήσεις (ουφ!), στη συνέχεια η πρώτη έκθεση της χρονιάς «πώς τα πέρασα το καλοκαίρι» (αχ...), λίγες μέρες μετά επίκαιρη ζωγραφιά τα πρωτοβρόχια (και πάλι αχ...).

Ως ενήλικες γιατί ξεχνάμε ότι η προσαρμογή θέλει και κίνητρο και το χρόνο της;

Οι έρευνες για τα post vacation blues δείχνουν ότι όσο πιο μεγάλες σε διάρκεια ήταν οι διακοπές μας τόσο περισσότερο χρόνο θέλουμε, για να επανέλθουμε στην πραγματικότητα, έως και 1,5 φορά το χρονικό διάστημα που λείψαμε! Τι μπορούμε να κάνουμε λοιπόν, για να περάσουμε όσο το δυνατόν πιο γρήγορα και ανώδυνα στην αντεπίθεση;

Αλλαγές: στο σπίτι μας, στο γραφείο μας, στη διαδρομή προς τη δουλειά... οτιδήποτε μπορεί να μας ανανεώσει !
Πιο χαλαροί στόχοι τις πρώτες ημέρες: φυσικά και δεν μπορούμε να ξεκαθαρίσουμε αμέσως όλα τα συσσωρευμένα emails και να επιληφθούμε όσων έχουν ενδιάμεσα προκύψει. Όλα θα γίνουν, αλλά τρώγοντας έρχεται η όρεξη. Μην βαρυστομαχιάσουμε τόσο νωρίς!
Φωτογραφίες: ας εκτυπώσουμε εικόνες από τους προορισμούς που εξερευνήσαμε, από αστείες στιγμές, από χαρούμενα πρόσωπα και ας τις τοποθετήσουμε σε σημεία που θα τις βλέπουμε συχνά.
Μάζωξη με φίλους και συζήτηση για διακοπές: ποτέ άλλωστε δεν είναι νωρίς να αρχίσουμε να μαζεύουμε tips για το επόμενο καλοκαίρι!!!
Σύντομες αποδράσεις το ΣΚ: έστω και για ένα μπάνιο του λαού εντός Αττικής!
Επικέντρωση στα θετικά: δεν μπορεί να μην μας αρέσει τίποτα στη δουλειά μας ούτε όλοι οι συνεργάτες μας να είναι αντιπαθητικοί. Άλλωστε στους καιρούς που ζούμε θετικό είναι και το ότι έχουμε δουλειά να επιστρέψουμε σε αυτήν...
Νέα χόμπυ: ας πειραματιστούμε και ας εμπλουτίσουμε την καθημερινότητά μας με πράγματα που μας δίνουν ενέργεια και δύναμη!
Ρεαλιστική ματιά με ευγνωμοσύνη: «κρίμα που τελείωσε» ή... «χαίρομαι που το έζησα!»
Αλλαγές καριέρας: μήπως η παρατεταμένη δυσαρέσκεια είναι σημάδι χρόνιας ψυχικής κόπωσης και είναι ώρα για νέους επαγγελματικούς προορισμούς;
Πάντως, αν και η φράση «κάθε κατεργάρης στον πάγκο του!» είναι συνδεδεμένη με το προσωρινό τέλος της ανεμελιάς, ας μην παραβλέπουμε και τη θετική της χροιά.

Υπήρξαν στιγμές κατεργαριάς και -ακόμα και στον πάγκο- ο κατεργάρης, κατεργάρης παραμένει. Απλώς για λίγο φοράει κοστούμι και ταγιέρ...